Verkeersman in hof weens 'besit van perlemoen' | Netwerk24
Verkeersman in hof weens 'besit van perlemoen'
Perlemoen is in die besit van 'n provinsiale verkeersbeampte van Vredenburg gevind.
Volgens kapt. Tania Helfrich, woordvoerder van die Vredenburg-polisie, het die verkeersbeampte, Tyron Pheiffer (36), Maandag al 'n tweede keer in die hof verskyn. Hy moet Dinsdag 19 Februarie weer in die hof verskyn.
Lede van die seegrenseenheid het in die feestyd altesaam 45 eenhede perlemoen in 'n koelboks agter op die bakkie gevind waarin Pheiffer en Heinrich du Toit (40) gery het. Die beamptes het die bakkie in die Vredenburg-omgewing afgetrek.
Hoewel Pheiffer glo net 'n passasier in die bakkie was en die voertuig blykbaar aan Du Toit behoort, het 'n vertroulike bron aan Weslander gesê die owerhede vermoed al lankal Pheiffer is by smokkelbedrywighede betrokke, maar kon dit nog nie bewys nie.
Des Paton, hoof van die provinsiale verkeersdepartement in Vredenburg, sê 'n interne proses sal deur die hoofkantoor gevolg word om die voorval te ondersoek.